ПАСХАЛНИ ЧАСОВЕ

Това правило се изпълнява през цялата Светла седмица вместо утринните и вечерните молитви.

Мирянинът казва:

По молитвите на светите наши отци, Господи Иисусе Христе, Боже наш, помилуй нас, амин.

Тропар, глас 5:

Христос възкръсна от мъртвите, като със смърт смъртта потъпка и на тия, които са в гробовете, дарува живот. (три пъти)

Стихира, глас 6:

Като видяхме Христовото Възкресение, нека се поклоним на светия Господ Иисус, Който едничък е безгрешен. На Твоя Кръст се покланяме, Христе, и Твоето Свято Възкресение възпяваме и славим - Ти си нашият Бог, освен Тебе другиго не знаем и с Твоето име се именуваме. Дойдете, всички верни, да се поклоним на святото Христово Възкресение, защото, ето чрез Кръста дойде радост за целия свят. Всякога благославяйки Господа, нека възпяваме Неговото Възкресение, защото Той, като претърпя разпятие, със смърт смъртта разруши. (три пъти)

Ипакои, глас 4:

Като изпревариха утрото и намериха камъка отвален от гроба, Мария и жените с нея чуха от Ангела: “Защо търсите между мъртвите като човек Оногова, Който пребъдва във вечна светлина? Вижте гробните повивки! Тичайте и възвестете на света, че Господ възкръсна, като умъртви смъртта, понеже е Син на Бога, Който спасява човешкия род. (веднъж)

Кондак, глас 8:

Макар и в гроб да слезе, Безсмъртни, но разруши силата на ада, и възкръсна като Победител, Христе Боже, като извика на жените мироносици: “Радвайте се!”, и мир на Твоите Апостоли дарува, а на падналите даде възкресение. (веднъж)

И следните тропари по веднъж:

С плътта Си  в гроба, с душата Си в ада, като Бог, Христе, в рая  с разбойника и на престола си бил с Отца и Духа, Ти, Неизречими, Който всичко изпълваш.

Слава на Отца и Сина и Светия Дух: Твоят гроб, Христе, извор на нашето възкресение, се показа изпълнен с живот и по-красив от рая, и наистина по-светъл от всеки царски чертог.

И сега, и винаги, и во веки веков. Амин: Радвай се, осветено божествено селение на Всевишния, защото чрез Теб, Богородице, бе дадена радост на ония, които викат: благословена си Ти между жените, всенепорочна Владичице.

Господи помилуй [40]. Слава... и сега... По-чтима от Херувимите и несравнено по-славна от Серафимите, нетленно родила Бог-Слово, същинска Богородица Те величаем.

Господи, благослови! По молитвите на светите наши отци, Господи, Иисусе Христе, Боже наш, помилуй нас. Амин.

Христос възкръсна... Слава..., и сега... Господи помилуй [3] Господи, благослови!

И отпуст:

Господи, Иисусе Христе, заради молитвите на Твоята пречиста Майка, преподобните и богоносни наши отци и всички светии, помилвай ни. Амин.